**Trident Juncture 18**, forkortet **TRJE18**, var en NATO-ledet militærøvelse som ble arrangert i Norge i oktober og november 2018. Det var den største NATO-øvelsen i Norge siden den kalde krigens opphør, og øvelsen samlet rundt 50 000 deltakere, 250 luftfartøyer, 65 skip og 10 000 landkjøretøyer fra 31 nasjoner. Øvelsen fant i hovedsak sted i Trøndelag, Møre og Romsdal, Østfold, Oppland og Hedmark, samt luft- og sjøområder i Sverige og Finland. For Norges del skulle øvelsen teste landets evne til å motta alliert støtte i form av soldater og utstyr. Den amerikanske admiralen James Foggo var øvelsens øverstkommanderende.

Bakgrunn
--------

Under NATO-toppmøtet i Wales i 2014 besluttet alliansen å satse på større øvelser i Europa, såkalte høyprofiløvelser. Trident Juncture var blant dem, og den første øvelsen i serien ble første gang arrangert i Italia, Portugal og Spania i 2015. Samtidig besluttet alliansen å holde en ny Trident Juncture-øvelse i 2018. Norge tilbød seg å være vert for denne øvelsen, og NATO takket i 2014 ja til det norske tilbudet. Hoveddelen av øvelsen ble lagt til Midt-Norge og indre Østlandet.

Øvelsen var den største i NATO siden 2002. Forsvaret omtalte øvelsen som den største og mest omfattende i Norge siden 1980-årene. De første deltakeranslagene fra NATO lå på rundt 35 000 deltakere, siden økte antallet til 40 000. I oktober 2018 ble det klart at det amerikanske hangarskipet USS «Harry S. Truman» også skulle delta, og deltakerantallet økte til rundt 50 000. Også tallet 53 000 ble oppgitt.

Øvelsen
-------

HMS «Karlstad» (K35) i Trondheim. Foto: Capt. Kylee Ashton, Allied Maritime Command Public Affairs. 
Trident Juncture 2018 var delt inn i tre hoveddeler: En deployeringsfase fra august til oktober, en feltøvelse fra 25. oktober til 7. november og til slutt en kommandoplassøvelse fra 14. til 23. november.

Deployeringsfasen startet i august og innebar at soldater, utstyr og militærmateriell ble fraktet fra de ulike deltakernasjonene og til 27 ulike ankomststeder i Norge. Materiellet og personellet ble fraktet til Norge med cirka 180 flytransporter og 60 skipstransporter. Fra de ulike ankomststedene ble utstyret deretter fraktet videre til øvingsområdene med tog og lastebiler. Det ble etablert rundt 50 leirer i forbindelse med øvelsen. Halvparten av leirene kunne huse over 500 personer, og den største hadde plass til rundt 5 500 mennesker.

Under feltøvelsen fra 25. oktober til 7. november foregikk landstriden i områdene sør for Trondheim og nord for Rena i Østerdalen. I tillegg var det sjøaktivitet langs Norskekysten og Nordsjøen samt mindre områder i Østersjøen og Skagerrak. Det var også luftaktivitet i luftrommet over Norge, Sverige og Finland.

30. oktober ble det arrangert en DV-dag (Distinguished Visitors day) for spesielt inviterte på Byneset i Trondheim. Der var det oppvisning av fly, kjøretøyer og fartøyer. Oppvisningen ble sendt direkte på NRK2.

Kommandoplassøvelsen (command post exercise) fra 14. til 23. november 2018 var en papirøvelse som skulle trene hovedkvarterene uten at det var styrker på bakken, på sjøen eller i luften. Øvelsen ble ledet fra NATOs Joint Warfare Centre i Stavanger og ble gjennomført som en datasimulering av selve spillet.

Fakta
-----

Film produsert av U.S. Air Force Capt. Kylee Ashton, Allied Joint Force Command Naples.
Øvelsen samlet rundt 50 000 deltakere fra alle NATOs 29 medlemsland og samarbeidspartnerne Sverige og Finland. Forsvaret informerte om at 250 fly, 65 skipsfartøyer og mer enn 10 000 kjøretøyer deltok.

Ifølge Forsvaret inngikk NATO og Forsvaret kontrakter for rundt 1,5 milliarder kroner med norsk næringsliv i forbindelse med øvelsen. Det ble etablert rundt 35 000 senger, servert 1,8 millioner måltider og levert 4,6 millioner flasker med vann. Det ble også vasket 660 000 kilo klær under øvelsen.

Formål
------

NATO fortalte at Trident Juncture 2018 skulle teste alliansens evne til å trene og operere sammen, også i dens nordlige områder. Blant annet skulle øvelsen teste alliansens Very High Readiness Joint Task Force (VJTF). Øvelsen testet dessuten alliansens personell og utstyr i kaldt vær og kuperte landområder som i Norge.[]

Ifølge norske myndigheter var øvelsen også en test på hvordan landet kan ta imot og håndtere store militærstyrker og militært utstyr fra en rekke land. Øvelsen testet også det revitaliserte norske totalforsvaret – Norges samlede militære og sivile ressurser som skal brukes for å forebygge og håndtere kriser og konflikter. Blant annet innebar det at sivile aktører som helsevesen, NSB, Statens vegvesen og Direktoratet for samfunnssikkerhet og beredskap støttet Forsvaret med å være vertskap for de allierte styrkene som kom til Norge.

Ulykker
-------

Utdypende artikkel: «Helge Ingstad»-ulykken

* 23. oktober ble fire amerikanere fra US Army sendt til sykehus etter en kollisjon med sju involverte kjøretøy på fylkesvei 705 på grensen mellom Tydal og Røros kommuner.

* 8. november kolliderte den norske fregatten KNM «Helge Ingstad» med tankskipet MT «Sola TS» i nærheten av Stureterminalen i Øygarden, senere kjent som «Helge Ingstad»-ulykken. Fregatten tok inn vann og begynte å krenge kraftig. De 137 om bord på fregatten måtte gå fra borde, åtte av dem ble lettere skadet. Fregatten deltok ikke lenger i øvelsen da uhellet fant sted.
* 9. november omkom den tyske soldaten Pawel Grzegorz Koleczko da han ble påkjørt av en sivil bil på fylkesvei 6548 i Holtålen. I 2023 ble det avduket en minneplakett over soldaten i Forsvarets operative hovedkvarter i Reitan i Bodø.

Aksjoner mot øvelsen
--------------------

Protestplakat mot Trident Juncture 2018.
Det ble kunngjort at det skulle finne sted demonstrasjoner mot NATO-øvelsen i flere norske byer. Aksjonen var støttet av blant andre Norges Fredslag, Norge ut av NATO, Bestemødre for fred, Blitz, SV, Rødt og LO i Oslo.

Aktivistkomiteen «Stopp Trident Juncture 18 – NATO ut av Norge» kunngjorde at den før jul 2018 ville stifte en ny, nasjonal organisasjon mot fascisme og imperialisme.

SV-politikeren Torgeir Knag Fylkesnes uttalte i et intervju at Nord-Norge blir tatt i bruk som «oppmarsjområde» for NATO.

Referanser
----------

1. ↑  asa/dpa (27. september 2018). «Nato bereitet größtes Manöver seit dem Kalten Krieg vor» **(tysk)**. Der Spiegel. Besøkt 27. september 2018.
2. ↑  NTB. «USA sender atomdrevet hangarskip til megaøvelse i Norge». *Nettavisen* **(norsk)**. Besøkt 18. oktober 2018.
3. 1 2  Agerlie, Kristin (9. oktober 2018). «Hangarskipet USS Harry S. Truman blir med i NATOs storøvelse i Norge». *NRK*. Besøkt 18. oktober 2018.
4. 1 2  «NATO-øvelsen vokser i størrelse og USA sender atomdrevet hangarskip». *www.retten.no* **(norsk)**. 10. oktober 2018. Besøkt 18. oktober 2018.
5. ↑  «Forsvarets egne tall om øvelsen». forsvaret.no. Besøkt 17. oktober 2018.
6. ↑  NRK (2018). «Nato-øving «Trident Juncture»». *NRK*. Besøkt 10. august 2018.
7. 1 2 3 4 5 6  Forsvaret. «Faktaarkøvelse Trident Juncture 2018 (TRJE18)» (PDF). *Faktaark fra Forsvaret* **(engelsk)**. Forsvaret.no. Arkivert fra originalen (PDF) 6. november 2018. Besøkt 5. september 2018.
8. 1 2  «Slik blir gigantøvelsen Trident Juncture». VG. 22. oktober 2018. Besøkt 22. oktober 2018.
9. ↑  «Trident Juncture 2015». *jfcbs.nato.int*. Besøkt 10. august 2018.
10. ↑  PAO, Inci Kucukaksoy, JWC. «JWC - NATO begins Exercise TRIDENT JUNCTURE 14». *www.jwc.nato.int* **(engelsk)**. Besøkt 10. august 2018.
11. ↑  «Trident Juncture 2018, the Defense of Norway and Working 21st Century Deterrence in Depth - Second Line of Defense». *Second Line of Defense* **(engelsk)**. 23. mai 2018. Besøkt 14. august 2018.
12. ↑  Forsvarsdepartementet (4. februar 2015). «NATO sier ja til stor-øvelse i Norge i 2018». *Regjeringen.no* **(norsk)**. Besøkt 10. august 2018.
13. ↑  «NATO Prepares for largest military exercise since 2002». *UK Defence Journal* **(engelsk)**. 15. juni 2018.
14. ↑  NTB (12. juni 2018). «Trident Juncture: Slik blir NATOs megaøvelse i Norge». *www.dn.no* **(norsk)**. Besøkt 10. august 2018.
15. ↑  Forsvaret (2018). «Øver på forsvaret av Norge». forsvaret.no. Arkivert fra originalen 10. august 2018. Besøkt 10. august 2018.
16. ↑  «Den største militærøvinga i Noreg sidan 1980-talet» **(norsk nynorsk)**. fylkesmannen.no. Arkivert fra originalen 17. oktober 2018. Besøkt 17. oktober 2018.
17. ↑  «35,000 soldiers will take part in NATO military drill across Norway». *Mail Online*. Besøkt 18. oktober 2018.
18. ↑  «Kaos på veiene, støy og god butikk: Dette er kort oppsummert hvordan du vil merke NATO-øvelsen til høsten». *Aftenposten*. Besøkt 18. oktober 2018.
19. ↑  «Forbereder Byneset på liksom-krig». *Trondheim kommune* **(norsk)**. Besøkt 30. oktober 2018.
20. ↑  Sveinung Berg Bentzrød (13. oktober 2018). «657.000 kilo klær skal vaskes. 1,8 millioner måltider inntas. Her er alt om NATO-øvelsen Trident Juncture.». Aftenposten. Besøkt 13. oktober 2018.
21. ↑  «Exercise Trident Juncture 18 to demonstrate NATO’s ability to defend itself». NATO. 11. juni 2018. Besøkt 10. august 2018.
22. ↑  «Norway to host 70 vessels, 40,000 personnel for Trident Juncture 2018». *Naval Today* **(engelsk)**. Besøkt 10. august 2018.
23. ↑  Kringstad, Kirsti. «Ny ulykke med militært kjøretøy: Sivil buss involvert». *NRK*. Besøkt 12. november 2018.
24. ↑  Bickerton, James (24. oktober 2018). «Four US soldiers hurt in MEGA CRASH in Norway days before MAJOR NATO exercise». *Express.co.uk* **(engelsk)**. Besøkt 12. november 2018.
25. ↑  Ingrid Aarekol, Tom Arne Moe, Jon Bolstad, Cato Heldal Kristensen og Oda Ording (9. november 2018). «– Desperat kamp for å redde milliardfregatten – skal bolte den fast til grunnen». NRK. Besøkt 9. november 2018.
26. ↑  Vollan, Mette Lykke Kiønig. «En person omkom etter å ha blitt påkjørt i Haltdalen i Trøndelag». *NRK*. Besøkt 12. november 2018.
27. ↑  Trellevik, Amund (25. november 2023). «Her hedrer han sine falne soldat-kamerater fra USA». *www.forsvaretsforum.no*. Besøkt 26. november 2023.
28. ↑  Sveinung Berg Bentzrød (23. oktober 2018). «– Trident Juncture øker risikoen for at Norge blir en krigsskueplass». Aftenposten. Besøkt 27. oktober 2018.
29. ↑  «Antinato.no: *Protestér og mobilisér mot Trident Juncture!*». Arkivert fra originalen 27. oktober 2018. Besøkt 27. oktober 2018.
30. ↑  Egil Pettersen (17. oktober 2018). «Liker ikke «nabovarselet» – nå blir det demonstrasjoner mot NATO-øvelsen». TV2. Besøkt 27. oktober 2018.

Eksterne lenker
---------------

* (en) Trident Juncture 2018 – kategori av bilder, video eller lyd på Commons

|  |  |
| --- | --- |
| Oppslagsverk/autoritetsdata | Store norske leksikon
 |